
Nr. 466

AVIZ

asupra propunerii legislative privind înlocuirea sau transformarea motoarelor diesel poluante aflate în funcţiune cu motoare Euro2 sau Euro3 pentru autocamioane, autobuze, autocare, autobasculante şi autotractoare aflate în circulaţie
Cu adresa nr. 271 din 23 septembrie 2002, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind înlocuirea sau transformarea motoarelor diesel poluante aflate în funcţiune cu motoare Euro2 sau Euro3 pentru autocamioane, autobuze, autocare, autobasculante şi autotractoare aflate în circulaţie. 

În urma examinării, în şedinţa din data de 01 octombrie 2002, Comisia, cu unanimitate de voturi, a hotărât respingerea din următoarele considerente:

Propunerea legislativă are ca obiect de reglementarea obligarea persoanelor fizice şi persoanelor juridice de drept public privat, cu sediul în România, ca până la 31.12.2005 să-şi înlocuiască vechile motoare poluante ale autocamioanelor, autobuzelor, autocarelor, autobasculantelor şi autotractoarelor pe care le deţin în proprietate şi care sunt fabricate în România, cu motoare Euro2 şi Euro3, la societăţile constructoare ale autovehiculelor respective sau la reprezentanţele acestora.

Conform Ordinului nr. 1938/18.12.2001 al Ministerului Lucrărilor Publice, Transporturilor şi Locuinţei prin care sunt aprobate Reglementările privind condiţiile tehnice pe care trebuie să le îndeplinească vehiculele rutiere în vederea admiterii în circulaţie pe drumurile publice din România, începând cu anul 2005 toate vehiculele vor fi obligate să fie dotate cel puţin cu motoare Euro3.

Totodată, în conformitate cu politica  europeană în domeniu, la nivelul  M.L.P.T.L. a fost elaborată şi urmează să fie implementată politica de dezvoltare a transportului combinat care, pe anumite trasee cu grad ridicat de congestionare a traficului sau pentru traficul de tranzit, să poată înlocui, eficient, transportul rutier greu. 

Ţinând seama de numărul autovehiculelor a căror motoare trebuie schimbate, cca. 560.235 bucăţi, din punct de vedere tehnic este imposibil să fie înlocuită o astfel de cantitate, fără a mai face vorbire despre diferenţele constructive dintre motoarele ce trebuie înlocuite şi cele cu care se înlocuiesc.

